text: Udnævnelse til UNESCO verdensarv giver markant fremgang
  02 januar 2016 kl. 11.09
  Det er kun gået fremad for Christiansfeld, siden UNESCO udnævnte honningkagebyen til verdensarv.
  4. juli 2015 blev Christiansfeld optaget på UNESCOs liste over verdenskulturarv. Det kan Christiansfelderne tydeligt mærke følgerne af.
  - Udnævnelsen har haft en markant effekt. Besøgstallet er steget fra 8.000 i 2014 til over 35.000 i 2015. De 25.000 kom efter udnævnelsen til UNESCO verdensarv – og december er ikke opgjort endnu. Antallet af guidede ture er også steget, fortæller sitemanager for verdenskulturarven i Christiansfeld, Birgitte Lamp, til TV SYD.
  Handelslivet i byen har også nydt godt af udnævnelsen.
  - Der er åbnet flere nye butikker, og de handlende melder om en generel omsætningsfremgang på 50 procent, uddyber Birgitte Lamp.
  I det hele taget ser byen lyst på fremtiden, fortæller sitemanageren:
  - Stemningen er løftet i byen, og de handlende har høje forventninger til fremtiden.
  